Iliade (Omero)

L'Ilîade (in grêgo antîgo: Ἰλιάς) a l'é 'n poêma épico, scrîto vèrso l'VIII secólo a.C. e atriboîo a Omero, ch'o cónta i fæti da goæra de Tröia. 

 Contegnûo 

L'Ilîade a cónta i fæti da goæra de Tröia avegnûi dòppo o nöno ànno da-o seu prinçìpio: Agamennone o dêve dâ inderê a scciâva Criseide a seu poæ Crise, sacerdöte de Apóllo, ma o se refûa. O dîo pe quésto o mànda 'na pestegàdda cóntra i acanpaménti grêghi, raxón pe-a quæ Agamennone o l'açétta de lasciâ anâ a dònna, ma o preténde de fâse dâ in càngio Briseide, scciâva de Achìlle.

Quést'ùrtimo, òféizo, o deçìdde de abandonâ a goæra: l'ezèrcito grêgo, sénsa l'agiùtto de l'eröe, o coménsa a patî 'na série de sconfìtte. Coscì vêgne mandòu 'na delegaçión pe convìnçe Achìlle a tornâ a conbàtte, ma lê o no ghe veu molâ: a ògni mòddo o l'açétta de fâ lotâ o seu caìscimo conpàgno Patroclo, ch'o se véste con l'armatûa de Achìlle. 

Patroclo o fa stràggio di troién, ma pöi o vêgne amasòu da Ètore, fìggio do rè de Tröia Priamo, ch'o scàngia lê pe Achìlle. Quésto, dòppo avéi saciûo do fæto, o deçìdde de vendicâ l'amîgo e-o tórna a conbàtte: Agamennone o se scûza co-o Pelide e-o ghe dà inderê a seu scciâva Briseide.

Achìlle o pìggia pàrte a-a batàggia e a-a fìn o se scóntra con Ètore, ch'o mêue into duèllo: o Pelide o l'atàcca o cadâvou a 'n câro e-o ne fa scénpio strascinândolo pe træ vòtte in gîo a-e miâgie da çitadélla de Tröia. O poæ de Ètore, o rè Priamo, o deçìdde de anâ d’arescôzo inta ténda de Achìlle pe supricâlo d'avéi o còrpo do fìggio mòrto: o Pelide o l'aconsénte e-o vêgio rè o tórna a-a seu çitæ pe çelebrâ i rîti fùnebri.

 Âtri progètti 

Categorîa:Letiatûa